

**ΕΛΛΗΝΙΚΗ ΔΗΜΟΚΡΑΤΙΑ** Αθήνα, 13/03/25

**ΥΠΟΥΡΓΕΙΟ ΠΟΛΙΤΙΣΜΟΥ**

**ΓΡΑΦΕΙΟ ΥΦΥΠΟΥΡΓΟΥ**

**Μπουμπουλίνας 20-22, 106 82 Αθήνα,**

**Ελλάδα, T +30 21313 22771 & 2131322824**

**email: deputyminister@culture.gr**

**Θέμα: Ενημέρωση για παράταση υποβολών αιτήσεων του Προγράμματος «Ενίσχυση Ψηφιακού Μετασχηματισμού Επιχειρήσεων Πολιτιστικού, Δημιουργικού και Χειροτεχνικού Κλάδου»**

Αξιότιμοι κύριοι, Αξιότιμες κυρίες,

Το Υπουργείο Πολιτισμού, σε συνεργασία με τα Υπουργεία Εθνικής Οικονομίας και Οικονομικών, και Ψηφιακής Διακυβέρνησης, σας ενημερώνει για την **παράταση της καταληκτικής ημερομηνίας υποβολής των αιτήσεων χρηματοδότησης** για το Πρόγραμμα **«Ενίσχυση Ψηφιακού Μετασχηματισμού Επιχειρήσεων Πολιτιστικού, Δημιουργικού και Χειροτεχνικού Κλάδου»,** με φορέα υλοποίησης την Κοινωνία της Πληροφορίας, για το οποίο είχε ξεκινήσει η διαδικασία υποβολής αιτήσεων στις 10 Ιανουαρίου 2025.

Η παράταση αφορά στα δυο παρακάτω προγράμματα, τα οποία παραμένουν ανοικτά για υποβολή αιτήσεων δικαιούχων:

* **Πρόγραμμα Ι: Ψηφιακός Μετασχηματισμός Επιχειρήσεων Παραστατικών Τεχνών**
* **Πρόγραμμα ΙΙΙ: Ψηφιακός Μετασχηματισμός & Παραγωγικός Εξοπλισμός Χειροτεχνικών Επιχειρήσεων**

Οι προσκλήσεις θα παραμείνουν ανοιχτές μέχρι την κάλυψη **του 120% της  
διαθέσιμης δημόσιας δαπάνης των Προσκλήσεων** και το αργότερο **μέχρι την Πέμπτη 10/04/2025 και ώρα 15:00.**

Οι ενδιαφερόμενοι μπορούν να υποβάλουν αιτήσεις μέσω του Ολοκληρωμένου Πληροφοριακού Συστήματος Κρατικών Ενισχύσεων (ΟΠΣΚΕ): [**https://opske.gr/el**](https://opske.gr/el)

Αναλυτικές πληροφορίες παρέχονται μέσω του διαδικτυακού τόπου του Προγράμματος ([**https://www.digitalculturesme.gov.gr**](https://www.digitalculturesme.gov.gr/)) καθώς και μέσω του γραφείου υποστήριξης κατά τις ώρες 09:00-17:00 στο τηλέφωνο: 2100084020 και στο e-mail: [**culture@ktpae.gr**](mailto:culture@ktpae.gr).

Η συμβολή σας στην γνωστοποίηση των παραπάνω πληροφοριών, στις χειροτεχνικές επιχειρήσεις και τις επιχειρήσεις που δραστηριοποιούνται στον χώρο των παραστατικών τεχνών, είναι ιδιαίτερα σημαντικήγια την ενίσχυση του ψηφιακού μετασχηματισμού τους, και την εναρμόνιση τους με τον ψηφιακό μετασχηματισμού του συνόλου της οικονομίας.

Για αυτό σας καλούμε να ενημερώσετε τα μέλη σας για την παράταση των υποβολών αιτήσεων χρηματοδότησης στα ανωτέρω προγράμματα, καθώς αποτελεί μια εξαιρετική ευκαιρία για την αναβάθμιση και ανάπτυξη των επιχειρήσεων που δραστηριοποιούνται στον πολιτιστικό, δημιουργικό και χειροτεχνικό κλάδο.

**Σημαντικές πληροφορίες για το Πρόγραμμα:**

Το πρόγραμμα υλοποιείται στο πλαίσιο της δράσης «Ο Πολιτισμός ως Κινητήριος Μοχλός Ανάπτυξης» του Εθνικού Σχεδίου Ανάκαμψης και Ανθεκτικότητας Ελλάδα 2.0, με τη χρηματοδότηση της Ευρωπαϊκής Ένωσης-NextGenerationEU, με στόχο την ενίσχυση του ψηφιακού μετασχηματισμού των επιχειρήσεων του πολιτιστικού και δημιουργικού τομέα.

Ο συνολικός προϋπολογισμός του ανέρχεται σε 11.500.000 €.

**Δυνητικοί δικαιούχοι**: Υφιστάμενες μικρές, πολύ μικρές και ατομικές επιχειρήσεις, συγκεκριμένων κλάδων, όπως αναφέρονται στις παρακάτω προσκλήσεις:

1. **«Χρηματοδότηση για την ενίσχυση του Ψηφιακού Μετασχηματισμού Επιχειρήσεων του κλάδου των Παραστατικών Τεχνών»**

* Η συγκεκριμένη Δράση, συνολικού προϋπολογισμού 6.245.650€, αποσκοπεί στη στήριξη των επιχειρήσεων του κλάδου των παραστατικών τεχνών σε επενδύσεις σε υποδομές και τεχνογνωσία για την ανάπτυξη και διάχυση ψηφιακού, ξενόγλωσσου και εξαγώγιμου περιεχομένου.
* Στο πλαίσιο του Προγράμματος δύναται να επιδοτηθούν επενδυτικά έργα προϋπολογισμού **από 5.000€ έως 30.000€.**

1. **«Χρηματοδότηση για την ενίσχυση του Ψηφιακού Μετασχηματισμού και του Παραγωγικού Εξοπλισμού των Χειροτεχνικών Επιχειρήσεων»**

* Η Δράση στοχεύει στην βελτίωση της τεχνολογικής και παραγωγικής δυναμικότητας των επιχειρήσεων που ασχολούνται με τη χειροτεχνία, μέσα από την προμήθεια εξοπλισμού και την ανάπτυξη σύγχρονων τεχνολογικών εργαλείων και ψηφιακών μέσων.
* Στο πλαίσιο του Προγράμματος, με συνολικό προϋπολογισμό 2.882.610€, δύναται να επιδοτηθούν επενδυτικά έργα προϋπολογισμού **από 5.000€ έως 50.000€.**

**Ποσοστό ενίσχυσης**: Έως **70%** του συνολικού προϋπολογισμού της επένδυσης.

**Ενδεικτικές επιλέξιμες δαπάνες**: Προμήθεια ψηφιακού εξοπλισμού, και λογισμικού ανάπτυξη ιστοσελίδων, δημιουργία εφαρμογών, πιστοποίηση συστημάτων, δράσεις προβολής και εξωστρέφειας.

**Διάρκεια υλοποίησης**: Έως 9 μήνες από την ημερομηνία έκδοσης απόφασης ένταξης και όχι πέραν της 31/12/2025.

***Το σύνολο των προϋποθέσεων, που πρέπει να πληρούν οι ενδιαφερόμενες επιχειρήσεις, αναφέρεται αναλυτικά στους οδηγούς των επιμέρους προγραμμάτων, που βρίσκονται αναρτημένοι στο*** διαδικτυακό τόπο του Προγράμματος [**https://www.digitalculturesme.gov.gr**](https://www.digitalculturesme.gov.gr).

Με εκτίμηση,

O Υφυπουργός Πολιτισμού

Ιάσων Φωτήλας